Dregið verður úr bestu lausnunum og sigurvegarinn fær veglegan jólaglaðning . Jóladagatal TR er ætlað öllum þeim sem eru áhugasamir um skák . Mynd : Búi Kristjánsson Hurðaskellir er mjög óagaður og hvatvís skákmaður . Hann veður áfram í sókn við hvert tækifæri án þess að gæta að kóngsstöðu sinni eða velta því fyrir sér hvort hann hefur lokið við liðsskipun sína . Hurðaskelli er meira að segja sama þó mennirnir hans séu óvaldaðir . Hann er líka óskaplega hávær við taflborðið og það kemur fyrir að skákstjórar þurfa að sussa á hann þegar hann tekur þátt í skákmótum . Frægt var þegar hinn annars geðgóði skákdómari Ólafur Ásgrímsson þurfti þrisvar sinnum að sussa á Hurðaskelli á Haustmóti TR árið 1991 . Hurðaskellir er vanur að vera miklu liði undir en er oftast með eitthvað óljóst sprikl í kringum kóngsstöðu andstæðingsins í staðinn . Í stöðu dagsins hefur Hurðaskellir hvítt gegn Skjóðu , systur jólasveinanna . Skjóða er miklu liði yfir og hótar auk þess máti uppi í borði . En heppnin er með Hurðaskelli því í stöðunni á hann leik sem bjargar öllu og færir honum unnið endatafl með því að notast við gaffal .